钦定古今图书集成/理学汇编/学行典/第297卷 > 颜氏家训 > 《豪侠论》唐·李德裕
## 钦定古今图书集成/理学汇编/学行典/第297卷 > 颜氏家训 > 《豪侠论》唐·李德裕

袁盎、汲黯，皆豪侠者也。若非气盖当世，义动明主，岂
有是名哉？袁盎曰：“缓急人所有，故善剧孟匿季心；汲
黯好游侠，任气节，故乃善灌夫。”《扬子》所谓孟轲之勇，
类于是矣。夫侠者，盖非常人也。虽然，以诺许人，必以
节义为本。义非侠不立，侠非义不成，难兼之矣。所谓
不知义者，感匹夫之交，据君父之命，谓贯高危汉祖
者是也；所与者邪，所害者正，为梁王杀袁盎者是也。
此乃盗贼耳，安得谓之侠哉？唯鉏麑不贼宣，孟承基
不忍志宁，斯为真侠矣。淮南王惮汲黯，以其守节死
义，所以易公孙弘如发蒙耳。黯实气义之兼者，士之
任气而不知义，皆可谓之盗矣。然士无气义者，为臣
必不能死难，求道必不能出仕。近代房孺复问径山
大师“欲习道，可得至乎。”径山对曰：“学道者唯猛将可
也。身分首裂，无所吝惜。”由是而知士之无气义者，虽
为空门，亦不足观矣